*Para o artigo referido ao seu pai, tamén director da Casa da Moeda dos EEUU, véxase **Robert Patterson***

**Robert Maskell Patterson**, nado en Filadelfia o 23 de marzo de 1787 e finado na mesma cidade o 5 de setembro de 1854, foi un químico, matemático e médico estadounidense, profesor das Universidades de Pensilvania e de Virxinia. 

Patterson desempeñou o posto de director da Casa da Moeda dos Estados Unidos entre 1835 e 1851.

Traxectoria
-----------

### Primeiros anos e formación

Robert M. Patterson naceu en Filadelfia o 23 de marzo de 1787, un dos oito fillos de Amy Hunter Ewing e de Robert Patterson, un profesor de Matemáticas na Universidade de Pensilvania e director da Casa da Moeda entre 1806 e 1824, que emigrara ás colonias de Norteamérica desde a súa Irlanda natal. 

Patterson cursou os seus estudos superiores de Artes na Universidade de Pensilvania, onde se graduou en 1804. Posteriormente formouse en Medicina baixo a dirección do doutor Benjamin S. Barton, e acadou o seu doutoramento en Medicina en 1808.

Os anos seguintes viaxou por Europa para proseguir os seus estudos de Medicina, Matemáticas e diversas disciplinas científicas. En París formouse en1809 e 1810 con Haüy, Vauquelin, Legendre e Poisson. En 1811, en Inglaterra estudou Química con Humphry Davy.

### Carreira académica e científica

De regreso nos Estados Unidos en 1812, acadou un posto como profesor de Matemáticas, Filosofía Natural e Química na Universidade de Pensilvania, que mantivo ata 1828, cando se trasladou a exercer a docencia na Universidade de Virxinia.

En 1834 foi elixido membro asociado da Sociedade das Artes e das Ciencias dos EEUU, e o ano seguinte deixou a universidade e regresou a Filadelfia para ocupar o posto de director da *US Mint*. En 1836, un comité da Sociedade Filosófica Americana pediulle que redactase un breve informe para as observacións astronómicas e físicas que debería levar a cabo a Expedición Exploradora dos Estados Unidos, que partiu en 1838. Patterson foi a persoa máis nova en formar parte da Sociedade Filosófica Americana, con só 22 anos, en 1809. Despois foi secretario e da sociedade en 1813, vicepresidente en 1825 e finalmente presidente a partir de 1849.

Robert M Patterson interesouse sinaladamente pola cifraxe e intercambia adoito correspondencia cifrada con Thomas Jefferson. Un dos seus escritos cifrados, incluído nunha carta datada o 19 de decembro de 1801 dirixida a Jefferson, non foi descifrado ata 2007, por Lawren Smithline. O texto cifrado, que consta de sete bloques de díxitos e que se descifra desencriptando sete bloques á vez, é a Declaración de Independencia, da que Jefferson fora o principal autor. Patterson considerábaa a súa "cifraxe perfecta" e Jefferson considerou a posibilidade de adoptala para uso gobernamental.

### Director da Casa da Moeda dos Estados Unidos

*Artigo principal**:* Director da Casa da Moeda dos Estados Unidos.
Robert Maskell Patterson foi nomeado director da Casa da Moeda dos Estados Unidos polo presidente Andrew Jackson, e o nomeamento foi confirmado polo Senado o 5 de xaneiro de 1835. Patterson ocupou o posto durante 15 anos, xa que dimitiu por problemas de saúde en xullo de 1851. O seu pai xa ocupara o mesmo posto entre 1806 e 1824, e o seu predecesor inmediato fora o seu cuñado, Samuel Moore (1824-1835).

Durante o seu mandato introduciuse na ceca a enexía de vapor e outras innovacións que igualaron a calidade da cuñaxe coa das casas de moeda máis prestixiosas de Europa. Patterson supervisou tamén a saída á circulación de varias emisións novas, como os vinte dólares e o dólar de ouro en 1849 e 1850, ou a moeda de tres centavos en 1851.

Vida familiar
-------------

Patterson casou o 20 de abril de 1814 con Helen Hamilton Leiper (1792-1874) filla de Thomas Leiper, un comerciante e político local que participara na Guerra de Independencia.

A doenza que o obrigara a dimitir como director da Casa da Moeda causoulle a morte o 5 de setembro de 1854. O seu corpo foi soterrado no cemiterio Laurel Hill, de Filadelfia.

Notas
-----

1. 1 2 3 4 5 6 7  "Robert Maskell Patterson, M. D. Director of the Mint". En Failor, K. M.; Hayden, E. (1969). *Medals of the United States Mint*. US Government Printing Office. Páxina 131.
2. 1 2 3 4 5  Obituario de Patterson, en *Proceedings of the American Philosophical Society Held at Philadelphia for Promoting Useful Knowledge*. American Philosophical Society. 6 (52): 60–65. 1854
3. ↑  Breck, S. (1854). Páxina 8.
4. 1 2 3  "Robert Maskell Patterson. 1787-1854". En Addison, A. (1940). *Portraits in the University of Pennsylvania*. University of Pennsylvania Press*.* Páxina 12.
5. ↑  Breck, S. (1854). Páxina 9.
6. ↑  Breck, S. (1854). Páxinas 9-11.
7. ↑  "Members: Robert Maskell Patterson". *American Academy of Arts & Sciencies*.
8. ↑  Breck, S. (1854). Páxina 14.
9. ↑  "Member History (2)". *American Philosophical Society*.
10. ↑  Breck, S. (1854). Páxinas 12-13.
11. ↑  Lambert, C. (2009). "Coded to Last. Jefferson's Conundrum". En *Harvard Magazine*. Xullo-agosto.
12. ↑  "Encrypt text like Robert Patterson. An explanation and a demonstration of the Patterson cipher". En *Magicode.org*. 3 de xullo de 2009.
13. ↑  Silverman, R. E. (2009). "Two Centuries On, a Cryptologist Cracks a Presidential Code". En *The Wall Street Journal*. 2 de xullo.
14. 1 2  "U. S. Mint Medals Presented to Mint Director Robert M. Patterson". *NGC Collectors Society*. 27 de novembro de 2012.
15. ↑  Breck, S. (1854). Páxina 12.
16. ↑  "Robert Maskell Patterson". *Ancestry.com*

Véxase tamén
------------

### Bibliografía

* Breck, S. (1854). *A short biography of Robert M. Patterson, M.D.* Clark & Son. Filadelfia.

### Outros artigos

* Director da Casa da Moeda dos Estados Unidos

### Ligazóns externas

* Robert Maskell Patterson papers, 1775-1853 (American Philosophical Society)


|  |  |  |
| --- | --- | --- |
| Predecesor:**Samuel Moore** | **Director da Casa da Moeda dos Estados Unidos**1835 - 1851 | Sucesor:**George Nicholas Eckert** |

* Portal:Estados Unidos de América

|  |  |
| --- | --- |
| Control de autoridades | 
* Wd: Q4347110
* WorldCat
* VIAF: 34327331
* FAST: 320103
* LCCN: nr93013264
* OL: OL4647859A
* SNAC: w62b90r5
* WikiTree: Patterson-16331

 |